Document ID: 32011R0090

32011R0090
L 030/1
SLUŽBENI LIST EUROPSKE UNIJE
UREDBA KOMISIJE (EU) br. 90/2011
od 3. veljače 2011.
o utvrđivanju detaljnih pravila za provedbu sustava izvoznih dozvola u sektoru mesa peradi
(kodifikacija)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavi zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno članak 161. stavak 3., članak 170. i članak 192. stavak 2. u vezi s njezinim člankom 4.,
budući da:
(1)
Uredba Komisije (EZ) br. 633/2004 od 30. ožujka 2004. o utvrđivanju detaljnih pravila za provedbu sustava izvoznih dozvola u sektoru mesa peradi (2) znatno je izmijenjena nekoliko puta (3). Zbog jasnoće i racionalnosti navedenu je Uredbu potrebno kodificirati.
(2)
Potrebno je utvrditi posebna provedbena pravila za izvozne dozvole u sektoru mesa peradi koja posebno trebaju uključivati odredbe o podnošenju zahtjeva i podatke koji se moraju navesti u zahtjevima i dozvolama pored onih sadržanih u Uredbi Komisije (EZ) br. 376/2008 od 23. travnja 2008. o utvrđivanju zajedničkih detaljnih pravila za primjenu sustava uvoznih i izvoznih dozvola i potvrda o unaprijed utvrđenoj subvenciji za poljoprivredne proizvode (4).
(3)
Kako bi se osiguralo pravilno upravljanje sustavom izvoznih dozvola, potrebno je odrediti stopu sredstva osiguranja za izvozne dozvole u okviru tog sustava. S obzirom na opasnost od špekulacija svojstvenih u sustavu u sektoru mesa peradi, izvozne dozvole trebaju biti neprenosive te je potrebno utvrditi precizne uvjete kojima se uređuje pristup trgovaca navedenom sustavu.
(4)
Člankom 169. Uredbe (EZ) br. 1234/2007 predviđeno je da se usklađenost s obvezama o opsegu izvoza koje proizlaze iz sporazuma zaključenih tijekom Urugvajske runde multilateralnih pregovora o trgovini osigurava na temelju izvoznih dozvola. Stoga je potrebno utvrditi detaljan plan za podnošenje zahtjeva i za izdavanje dozvola.
(5)
Pored toga, odluku o zahtjevima za izvoznu dozvolu treba priopćiti tek nakon razdoblja razmatranja. To će razdoblje omogućiti Komisiji da procijeni količine za koje je podnesen zahtjev kao i uključene troškove te da prema potrebi poduzme posebne mjere koje se posebno primjenjuju na neriješene zahtjeve. U interesu je trgovaca omogućiti povlačenje zahtjeva za dozvolu nakon što se odredi koeficijent prihvaćanja.
(6)
Kako bi bila u mogućnosti upravljati sustavom dozvola, Komisija treba raspolagati točnim podacima o zahtjevima za dozvolu i o korištenju izdanih dozvola. U interesu učinkovitog upravljanja, države članice trebaju koristiti informacijske sustave u skladu s Uredbom Komisije (EZ) br. 792/2009 od 31. kolovoza 2009. o utvrđivanju detaljnih pravila za dostavljanje informacija i dokumenata Komisiji od strane država članica pri provedbi zajedničke organizacije tržišta, režima izravnih plaćanja, promidžbi poljoprivrednih proizvoda i režima koji se primjenjuju na najudaljenije regije i manje egejske otoke (5).
(7)
U slučaju zahtjeva za količine koje su jednake ili manje od 25 tona, izvoznu dozvolu treba izdati odmah ako trgovac to zatraži. Međutim, takve dozvole trebaju biti ograničene na kratkoročne komercijalne transakcije kako bi se spriječilo izbjegavanje mehanizama predviđenih u ovoj Uredbi.
(8)
Kako bi se osiguralo točno praćenje količina koje se izvoze, potrebno je utvrditi izuzeće od pravila o odstupanjima utvrđenim u Uredbi (EZ) br. 376/2008.
(9)
Člankom 167. stavkom 3. Uredbe (EZ) br. 1234/2007 predviđeno je da se za piliće stare jedan dan izvozne subvencije mogu odobriti na temelju ex post izvozne dozvole. Stoga je potrebno utvrditi provedbena pravila za takav sustav s ciljem osiguranja učinkovite provjere poštivanja obveza koje proizlaze iz sporazuma zaključenih u okviru Urugvajske runde multilateralnih pregovora o trgovini. Međutim, čini se nepotrebnim zahtijevati polaganje sredstva osiguranja u slučaju dozvola za koje se podnosi zahtjev nakon izvoza.
(10)
Mjere predviđene ovom Uredbom u skladu su s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Sav izvoz proizvoda u sektoru mesa peradi za koje se traži izvozna subvencija, uz iznimku pilića obuhvaćenih oznakama KN 0105 11, 0105 12 i 0105 19, podliježe predočenju izvozne dozvole s unaprijed utvrđenom subvencijom, u skladu s odredbama članaka od 2. do 8.
Članak 2.
1. Izvozne dozvole vrijede 90 dana od stvarnog dana izdavanja u smislu članka 22. stavka 2. Uredbe (EZ) br. 376/2008.
2. Na zahtjevima za dozvolu i na dozvolama u odjeljku 15. navodi se naziv proizvoda, a u odjeljku 16. dvanaesteroznamenkasta oznaka proizvoda iz nomenklature poljoprivrednih proizvoda za izvozne subvencije.
3. U Prilogu I. određene su kategorije proizvoda iz drugog podstavka članka 13. stavka 1. Uredbe (EZ) br. 376/2008 kao i stopa sredstva osiguranja za izvozne dozvole.
4. Na zahtjevima za dozvolu i dozvolama u odjeljku 20. nalazi se barem jedan od unosa navedenih u Prilogu II.
5. Odstupajući od stavka 1., dozvole za kategoriju 6(a) iz Priloga I. vrijede 15 dana od datuma stvarnog izdavanja u smislu članka 22. stavka 2. Uredbe (EZ) br. 376/2008.
6. U slučaju dozvola za proizvode kategorije 6(a) iz Priloga I. obavezan je izvoz u državu odredišta naznačenu u odjeljku 7. ili u bilo koju državu iz Priloga VIII.
U tu svrhu, zahtjevi za dozvolu i dozvole sadrže barem jedan od unosa navedenih u Prilogu III.
7. U slučaju dozvola za proizvode kategorije 6(b) iz Priloga I. obavezan je izvoz u državu odredišta naznačenu u odjeljku 7. ili u bilo koju drugu državu koja nije navedena u Prilogu VIII.
U tu svrhu, zahtjevi za dozvolu i dozvole sadrže barem jedan od unosa navedenih u Prilogu IV.
Članak 3.
1. Zahtjevi za izvoznu dozvolu mogu se podnositi kod nadležnih tijela svaki tjedan od ponedjeljka do petka.
2. Podnositelji zahtjeva za izvoznu dozvolu fizičke su ili pravne osobe koje u trenutku podnošenja zahtjeva mogu na zadovoljavajući način dokazati nadležnim tijelima u državama članicama da se bave trgovinom u sektoru mesa peradi najmanje 12 mjeseci. Međutim, maloprodajni objekti ili restorani koji prodaju svoje proizvode krajnjim potrošačima ne mogu podnositi zahtjeve.
3. Izvozne dozvole izdaju se u srijedu nakon razdoblja iz stavka 1., pod uvjetom da Komisija otada nije poduzela ni jednu posebnu mjeru iz stavka 4.
4. Ako bi izdavanje izvoznih dozvola dovelo ili bi moglo dovesti do prekoračenja raspoloživih proračunskih iznosa ili ako bi time bile iscrpljene najveće količine koje se mogu izvesti uz subvenciju tijekom navedenog razdoblja, s obzirom na ograničenja iz članka 169. Uredbe (EZ) br. 1234/2007, ili kad se izdavanjem izvozne dozvole ne bi omogućio daljnji izvoz u preostalom razdoblju, Komisija može:
(a)
odrediti jedinstven postotak prihvaćanja za količine za koje je podnesen zahtjev;
(b)
odbiti zahtjeve za koje još nisu odobrene dozvole;
(c)
suspendirati podnošenje zahtjeva za dozvolu u razdoblju od najviše pet radnih dana koje se može produljiti postupkom iz članka 195. stavka 2. Uredbe (EZ) br. 1234/2007.
Zahtjevi za dozvolu podneseni za vrijeme trajanja suspenzije ne vrijede.
Mjere predviđene u prvom podstavku mogu se provoditi ili prilagoditi prema kategoriji proizvoda i prema odredištu.
5. Mjere predviđene u stavku 4. mogu biti usvojene kad se zahtjevi za izvoznu dozvolu odnose na količine koje prelaze ili bi mogle prijeći uobičajene raspoložive količine za jedno odredište i kad bi izdavanje zatraženih dozvola moglo dovesti do opasnosti od špekulacija, narušavanja tržišnog natjecanja među gospodarskim subjektima ili narušavanja navedene trgovine ili unutarnjeg tržišta.
6. Kad su količine za koje je podnesen zahtjev odbijene ili smanjene, odmah se oslobađa sredstvo osiguranja za sve količine za koje zahtjev nije odobren.
7. Odstupajući od stavka 3., kad se odredi jedinstven postotak prihvaćanja manji od 80 %, dozvola se izdaje najkasnije jedanaestog radnog dana od objave tog postotka u Službenom listu Europske unije. Tijekom deset radnih dana nakon njegove objave, gospodarski subjekt može:
-
ili povući svoj zahtjev, u kojem se slučaju sredstvo osiguranja odmah oslobađa,
-
ili zatražiti da se dozvola odmah izda, u kojem je slučaju nadležno tijelo izdaje bez odlaganja, ali ne prije uobičajenog datuma izdavanja za odgovarajući tjedan.
8. Odstupajući od stavka 3., Komisija može odrediti drugi dan osim srijede za izdavanje izvoznih dozvola kad nije moguće na taj dan.
Članak 4.
1. Na zahtjev gospodarskog subjekta, zahtjevi za dozvolu za količine proizvoda do 25 tona ne podliježu nikakvim posebnim mjerama kako je navedeno u članku 3. stavku 4. te se dozvola za koju je podnesen zahtjev odmah izdaje.
U takvim slučajevima, neovisno o članku 2. stavcima 1. i 5., rok važenja dozvola ograničava se na pet radnih dana od dana njihovog stvarnog izdavanja u smislu članka 22. stavka 2. Uredbe (EZ) br. 376/2008, a odjeljak 20. zahtjeva za dozvolu i dozvole prikazuje jedan od unosa navedenih u Prilogu V.
2. Komisija može, prema potrebi, suspendirati primjenu ovog članka.
Članak 5.
Izvozne dozvole nisu prenosive.
Članak 6.
1. Za količinu izvezenu u okviru odstupanja iz članka 7. stavka 4. Uredbe (EZ) br. 376/2008 ne dobiva se pravo na plaćanje subvencije.
2. U odjeljku 22. dozvole, navodi se barem jedan od unosa navedenih u Prilogu VI.
Članak 7.
1. Do petka svakog tjedna, države članice obavješćuju Komisiju o:
(a)
zahtjevima za izvoznu dozvolu kako je navedeno članku 1., podnesenim od ponedjeljka do petka istog tjedna, navodeći spadaju li u područje primjene članka 4. ili ne;
(b)
količinama obuhvaćenim izvoznim dozvolama izdanim prethodne srijede, ne uključujući one izdane odmah u skladu s člankom 4.;
(c)
količinama obuhvaćenim zahtjevima za izvoznu dozvolu koji su povučeni u skladu s člankom 3. stavkom 7. tijekom prethodnog tjedna.
2. U priopćenju o zahtjevima iz točke (a) stavka 1. navodi se:
(a)
količina prema težini proizvoda za svaku kategoriju iz članka 2. stavka 3.;
(b)
količina razvrstana prema odredištu za svaku kategoriju u slučaju kad se stopa subvencije razlikuje s obzirom na odredišta;
(c)
stopa subvencije koja se primjenjuje;
(d)
ukupan iznos unaprijed određene subvencije u eurima prema kategoriji.
3. Države članice mjesečno obavješćuju Komisiju nakon isteka roka važenja izvoznih dozvola o količini iz neiskorištenih izvoznih dozvola.
Članak 8.
1. Za piliće obuhvaćene oznakama KN 0105 11, 0105 12 i 0105 19, gospodarski subjekti izjavljuju nakon što su izvršene izvozne carinske formalnosti da namjeravaju zatražiti izvoznu subvenciju.
2. Najkasnije drugog radnog dana nakon izvoza, gospodarski subjekti podnose nadležnom tijelu zahtjev za ex post izvoznu dozvolu za izvezene piliće. U odjeljku 20. zahtjeva za dozvolu i dozvole naznačuje se izraz ex post zajedno s carinarnicom u kojoj su izvršene carinske formalnosti, kao i dan izvoza u smislu članka 5. stavka 1. Uredbe Komisije (EZ) br. 612/2009 (6).
Odstupajući od članka 14. stavka 2. Uredbe (EZ) br. 376/2008, sredstvo osiguranja nije potrebno.
3. Države članice obavješćuju Komisiju svakog tjedna do petka o broju ex post izvoznih dozvola za koje je podnesen zahtjev tijekom tekućeg tjedna, uključujući obavijesti kada nema podnesenih zahtjeva. U obavijestima se, prema potrebi, navode detalji iz članka 7. stavka 2.
4. Ex post izvozne dozvole izdaju se svake iduće srijede, pod uvjetom da Komisija nije poduzela nikakve posebne mjere iz članka 3. stavka 4. nakon navedenog izvoza. Ako su poduzete takve mjere, one se primjenjuju na već obavljen izvoz.
Tom se dozvolom dobiva pravo na plaćanje subvencije koja se primjenjuje na dan izvoza u smislu članka 5. stavka 1. Uredbe (EZ) br. 612/2009.
5. Članak 23. Uredbe (EZ) br. 376/2008 ne primjenjuje se na ex post dozvole iz stavaka od 1. do 4. ovog članka.
Zainteresirana strana predočuje dozvole izravno agenciji koja je nadležna za plaćanje izvoznih subvencija. Ta će agencija pripisati i pečatirati dozvolu.
Članak 9.
Obavijesti iz ove Uredbe, uključujući i obavijesti kada nema podnesenih zahtjeva, dostavljaju se u skladu s Uredbom (EZ) br. 792/2009.
Članak 10.
Uredba (EZ) br. 633/2004 stavlja se izvan snage.
Upućivanja na Uredbu stavljenu izvan snage smatraju se upućivanjima na ovu Uredbu i tumače se u skladu s korelacijskom tablicom u Prilogu X.
Članak 11.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 3. veljače 2011.

Labels: 3
17